**Sajtóközlemény**

**Egyéves kiterjesztett garanciával segíti a Hankook a fuvarozókat**

**A koreai központú prémium gumiabroncsgyártó 365 napos kiterjesztett garanciát vállal új teherabroncsaira, ezzel segítve a fuvarozókat. A jótállás a defektek mellett véletlen sérülésekre is kiterjed, így a kátyúk okozta sérüléseket is megtéríti, ami a hazai közúthálózat állapotát figyelembe véve jelentős könnyebbséget jelent a naponta akár többszáz kilométert levezető sofőröknek.**

**Rácalmás, 2022. április 29. –** Míg az abroncsok megfelelő állapota a hétköznapi autósok biztonságos közlekedésének is elengedhetetlen feltétele, a fuvarozók esetében ez egyenesen létkérdés, hiszen a sérült vagy defektes gumiabroncsok egyben a munkavégzés ellehetetlenülését is jelentik. Ennek nem kedvez a hazai közutak állapota sem: a Független Biztosítási Alkuszok Magyarországi Szövetsége (FBAMSZ) Gépjárműszekciójának becslése szerint országosan több tízezerre tehető az autók épségét veszélyeztető kátyúk száma, amelyek évente körülbelül ezer autókárt okoznak. A KSH adatai szerint az autópályákat nem számítva a magyar közúthálózat 53 százalékán a burkolat állapota rossz, míg további 13 százalékán „nem megfelelő”.

Bár a közútkezelő cégek folyamatosan igyekeznek orvosolni az úthibákat – a Magyar Közút például csak a 2020-2021-es téli szezonban 29 ezer tonna meleg- és további 7 ezer tonna hideg aszfaltot használt fel javítási munkákra –, a kátyúk továbbra is súlyos károkat okoznak a hazai fuvarozóknak, akik naponta átlagosan 50-150 kilométeres futásteljesítményük mellett nehezen tudják elkerülni a problémás útszakaszokat. Ugyan kátyúba hajtás esetén „jobb esetben” megúszhatják egy defekttel, de gyakran előfordul, hogy a felni és a futómű is sérül, aminek köszönhetően a javítási költségek akár a több százezer forintos tartományig is felkúszhatnak.

Káresemény bekövetkezése esetén ugyan van lehetőség kártérítési igény benyújtására az illetékes közútkezelő társaságnál, azonban a Független Biztosítási Alkuszok Magyarországi Szövetségének adatai szerint ezt mindössze az esetek felében fogadják el – többnyire hiányos dokumentációra vagy az úthibára figyelmeztető jelzőtáblákra hivatkozva. Emellett a kátyúkárok kivédésére a biztosító társaságok is kínálnak kiegészítő konstrukciókat, ezek azonban jelentős pluszköltségeket jelenthetnek a fuvarozók számára.

A Hankook új akciója keretében nekik kíván segíteni azáltal, hogy új, 17,5, 19,5 és 22,5 colos regionális tehergumiabroncsaira 365 napos kiterjesztett garanciát vállal. A vállalat által biztosított kátyúgarancia olyan véletlen abroncs sérülésekre vonatkozik, melyek további használatra alkalmatlanná teszik az abroncsot. A garancia igénybevételéhez mindössze annyi szükséges, hogy a fuvarozók az abroncsokat szerződött Hankook teherabroncs kereskedőtől szerezzék be, valamint, hogy – az esetleges káresemények bekövetkezte előtt – elvégezzenek egy online regisztrációt, amely a vásárolt termékek beazonosítására szolgál. A garancia a Hankook európai leányvállalatain keresztül értékesített új, regionális mintázatokra, vagyis a SmartFlex AH31, AH51, AH35, DH31, DH51, DH35, TH31, illetve DH05 és TH22 típusokra terjed ki.

Az akcióval kapcsolatos további információ a Hankook Kátyúgarancia weboldalán, a <https://www.hankook365.com/> címen található.

###

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok, valamint a motorsport számára (mind a pályás versenyeken, mind pedig ralin résztvevő csapatoknak).

A Hankook Tire több mint 180 országba szállítja termékeit, és világszinten hozzávetőlegesen 20.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén. Ennek érdekében a Hankook folyamatosan befektet öt kutatás-fejlesztési központjába és nyolc gyártási egységébe. A Hannoveri Technológiai Központban az európai piac igényeire szabva fejlesztik az abroncsokat, különös tekintettel az európai prémium autógyártók első szerelésű abroncsaira.

A Hankook Tire európai központja Neu-Isenburgban található, Frankfurt am Main közelében. A gyártó további fióktelepeket működtet több európai országban, és a termékeit regionális forgalmazókon keresztül értékesíti más helyi piacokon. A vállalat globális bevételének kb. 34 százalékát az európai piacokon és a FÁK országaiban realizált értékesítések adják. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg mintegy 3000 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az IATF 16949:2016. minőségi, ISO 14001:2015. környezetvédelmi, ISO 22301 üzletmenet-folytonossági és az ISO 45001:2018. munkahelyi egészségvédelmi és biztonsági tanúsítványokkal.

További információ: [www.hankooktire-mediacenter.com](http://www.hankooktire-mediacenter.com) és [www.hankooktire.com](http://www.hankooktire.com)

|  |  |  |  |
| --- | --- | --- | --- |
| **Kapcsolat:**  **Hankook Tire Magyarország Kft. | Kommunikációs Osztály | 2459 Rácalmás, Hankook tér 1.** | | | |
| **Roy Katalin**  kommunikációs vezető  [roykatalin@hankooktech.com](mailto:roykatalin@hankooktech.com) | **Pacsirszky Attila**  kommunikációs szakértő  [pacsirszky@hankooktech.com](mailto:pacsirszky@hankooktech.com)  +36-25/556091 | **Vercz Vivien**  kommunikációs munkatárs  [vercz.vivien@hankooktech.com](mailto:vercz.vivien@hankooktech.com)  +36-25/556009 | **Tóth Alexandra**  kommunikációs szakértő  [alexandra.toth@hankooktech.com](mailto:alexandra.toth@hankooktech.com)  +36-25/556096 |